CELEX: C2004/190/22
Language: da
Date: 2004-07-24 00:00:00
Title: Sag C-243/04 P: Appel iværksat den 9. juni 2004 af M. til prøvelse af dom afsagt den 21. april 2004 af De Europæiske Fællesskabers Ret i Første Instans (Første Afdeling) i sag T-172/01, M. mod De Europæiske Fællesskabers Domstol

24.7.2004   
            
            
               DA
            
            
               Den Europæiske Unions Tidende
            
            
               C 190/13
            
         Appel iværksat den 9. juni 2004 af M. til prøvelse af dom afsagt den 21. april 2004 af De Europæiske Fællesskabers Ret i Første Instans (Første Afdeling) i sag T-172/01, M. mod De Europæiske Fællesskabers Domstol
   (Sag C-243/04 P)
   (2004/C 190/22)
   Ved De Europæiske Fællesskabers Domstol er der den 9. juni 2004 iværksat appel af M. ved avocat H. Tagaras, til prøvelse af dom afsagt den 21. april 2004 af De Europæiske Fællesskabers Ret i Første Instans (Første Afdeling) i sag T-172/01, M. mod De Europæiske Fællesskabers Domstol.
   Appellanten har nedlagt følgende påstande:
   
               —
            
            
               Appellen antages til realitetsbehandling og appellanten gives medhold.
            
         
               —
            
            
               Den anfægtede dom ophæves og det fastslås, at appellanten har ret til en efterladtepension i henhold til artikel 27 i vedtægtens bilag VIII.
            
         
               —
            
            
               Domstolen tilpligtes at betale sagens omkostninger i første instans samt i appelsagen.
            
         Søgsmålsgrunde og væsentligste argumenter:
   Den anfægtede dom er behæftet med en »rettergangsfejl« som omhandlet i artikel 58 i EF-statutten for Domstolen, ligesom der er i henhold til samme bestemmelse er sket en »overtrædelse af fællesskabsretten«. Appellanten har ligeledes påberåbt sig den europæiske menneskerettighedskonvention, især retten til en retfærdig rettergang.
   Anbringendet om, at der er sket en rettergangsfejl, vedrører bevisspørgsmålene. Det har to led. Det første led består i Rettens afgørelse om som for sent fremlagte at afvise to notaroprettede erklæringer, som blev fremlagt efter afslutningen af den skriftlige forhandling, men med henblik på besvarelse af ny dokumentation og nye argumenter i duplikken. Det andet led består i, at Retten på ingen måde har taget hensyn til de to øvrige notaroprettede erklæringer, som var bilagt den oprindelige anmodning samt stævningen.
   Anbringendet om overtrædelse af fællesskabsretten består i, at Retten har begået en retlig fejl ved anvendelsen af artikel 27 i vedtægtens bilag VIII, idet den har anlagt en fejlagtig retlig vurdering af den aftale, der i foråret 1999 blev indgået mellem sagsøgeren og hendes tidligere ægtefælle. Appellanten anfægter især den anfægtede dom, fordi Retten ikke heri anerkendte, at aftalen af 1999 har karakter af »underhold«, men for usagligt og fejlagtigt karakteriserede denne som en retsakt indgået »alene af høflighed«.